<classify> RAIS wa Zanzibar, Dk Ali Mohamed Shein amemtumia salamu za rambirambi Mkuu wa Mkoa wa Morogoro, Dk Kebwe Stephen Kebwe kutokana na ajali ya kulipuka kwa lori la mafuta na kusababisha vifo na majeruhi.Katika salamu hizo Rais Shein ameeleleza kuwa amepokea kwa huzuni na masikitiko makubwa taarifa ya ajali ya kuripuka kwa lori la mafuta iliyotokea jana asubuhi katika maeneo ya Itigi Msamvu mkoani Morogoro na kusababisha vifo vya Watanzania 68 na majeruhi zaidi ya 70.Dk Shein katika salamu hizo alieleza kuwa yeye binafsi pamoja na wananchi wote wa Zanzibar anatuma salamu za rambi rambi kwa wanafamilia wa marehemu, marafiki, wananchi wa Morogoro na Jamhuri ya Muungano wa Tanzania kwa jumla.Kwa hakika msiba huu umetugusa wananchi sote wa Jamhuri ya Muungano wa Tanzania kwa kuondokewa ghafla na ndugu zetu ambao ni nguvu ya Taifa, ilieleza sehemu ya taarifa ya Rais Shein.Aidha, salamu hizo zilimuomba Mwenyezi Mungu ampe mkuu huyo wa mkoa, wanafamilia pamoja na Watanzania wote moyo wa subira katika kipindi hichi kigumu cha msiba.Vile vile katika salamu hizo za rambirambi, Rais Shein alimuomba Mwenyezi Mungu awalaze mahala pema wote na awape nafuu ya haraka majeruhi wa ajali hiyo ili wapate shifaa na waendelee na majukumu yao mbali mbali ya ujenzi wa Taifa.Jana asubuhi lori lililokuwa limebeba shehena ya mafuta aina ya petroli likitokea Dar es Salaam lilipinduka na kuwaka moto katika eneo la Itigi Msamvu wakati wananchi wakijaribu kuchota mafuta yaliyomwagika baada ya gari hilo kupata ajali na kuanguka.  <topic>: kitaifa 